**Markos Eioutios Markianos Roufos** (starogr. *Μᾶρκος Εἰούτιος Μαρκιανὸς Ῥοῦφος*, lat. *Marcus Iustius Marcianus Rufus*) bol starogrécky boxer.

M. E. Markianos Roufos z maloázijskej Sinópy bol viacnásobný víťaz v boxe na začiatku 2. storočia (v časoch Trajána). Súťažnú kariéru Roufa pripomínajú dva starogrécke nápisy na jeho kamenných pamätníkoch zo Sinópy. Tieto nápisy uvádzajú, že bol výnimočný športovec, t. j. paradoxos (*neporazený, nezvyčajný šampión*), ktorý zvíťazil na prestížnych celogréckych hrách, a to dvakrát v Nemei, dvakrát v Isthmii a raz na pýtických hrách v Delfách, dosiahol tiež tri víťazstvá na kapitolských hrách v Ríme, dve na neapolských hrách Sebasta, dve na *Koina Asias*, zvíťazil aj na hrách Aktia alebo *Koinon Makedonias* a na iných hrách. Okrem toho vyhral 110-krát (uvádza sa aj 150-krát) aj na ďalších menej prestížnych súťažiach (často však ponúkajúcich pre víťaza výhru polovice talentu).

Roufos tieto víťazstvá dosiahol po najmenej deväťročnej kariére. Žiadny iný športovec z cisárskej éry sa nemohol pochváliť takým vysokým počtom víťazstiev. Bol prvým, kto vyhral v kategórii *ageneios* (doslova „bezbradých"; bola to kategória pre súťažiacich medzi *paides a andres*, t. j. dorastencami a mužmi, špecifické vekové limity pre kategóriu ageneios sa líšili od miesta k miestu, ale vo všeobecnosti sa obmedzovali na neskorých tínedžerov) i medzi mužmi v ten istý deň v Antiochii a bol jediným víťazom vo všetkých troch vekových kategóriách v Nikomédii. Nikdy sa mu však nepodarilo vyhrať olympijské hry v élidskej Pise (na nápise uvedenú olympiádu nevyhral v Pise).

Referencie a bibliografia
-------------------------

1. 1 2 3  Luigi Moretti; Maria Elisa Garcia Barraco; Ilaria Soda. *Luigi Moretti e il catalogo degli Olympionikai : testimonianze epigrafiche, letterarie, papirologiche e numismatiche sui vincitori degli agoni olimpici panellenici (Ellade e Magna Grecia: 776 a.C. - 393 d.C)*. Roma : Arbor sapientiae, 2014. ISBN 978-88-97805-32-8. S. 149.
2. 1 2  Christian Marek. *In the Land of a Thousand Gods*. Princeton : Princeton University Press, 2018. ISBN 978-06-9118-290-2. S. 502.
3. ↑  Paraskevi Martzavou, Nikolaos Papazarkadas. *Epigraphical Approaches to the Post-Classical Polis*. Oxford : OUP Oxford, 2013. ISBN 978-01-9965-214-3. S. 247.
4. ↑  Inscriptiones Asia Minor: Pontus and Paphlagonia, *IK Sinope 105*
5. ↑  Inscriptiones Asia Minor: Pontus and Paphlagonia, *RA 1916,1:354,10*
6. ↑  Mark Golden. *Sport in the Ancient World from A to Z*. Oxford : Routledge, 2004. ISBN 978-11-3453-596-5. S. 9.
7. ↑  Patrick Gouw. *Griekse atleten in de Romeinse keizertijd (31 v. Chr. - 400 n. Chr.)*. Amsterdam : Amsterdam University Press, 2009. ISBN 978-90-5629-576-9. S. 336.
8. ↑  Elisabeth Bouley. *Jeux romains*. Besançon : Presses universitaires franc-comtoise, 2001. ISBN 978-28-4627-047-2. S. 247.
9. ↑  Stephen Gaylord Miller. *Ancient Greek Athletics*. New Haven : Yale University Press, 2004. ISBN 978-03-0011-529-1. S. 241.
10. ↑  Mark Golden. *Sport in the Ancient World from A to Z*. Oxford : Routledge, 2004. ISBN 978-11-3453-596-5. S. 89.
11. ↑  Mary T. Boatwright. *Hadrian and the City of Rome*. Princeton : Princeton University Press, 2021. ISBN 978-06-9122-402-2. S. 209.

Pozri aj
--------

* Zoznam olympijských víťazov staroveku